Þyrpast í ókeypis fæðingar í Bretlandi
Hundruð ófrískra kvenna fljúga til Bretlands í þeim eina tilgangi að fæða börn sín þar, samkvæmt frétt Telegraph. Í fréttinni segir að konurnar nýti sér það að ekki þarf að greiða fyrir barnsfæðingar á ríkisreknum sjúkrahúsum. Samkvæmt fréttinni hefur útlendingaeftirlitið stöðvað yfir 300 ófrískar konur á flugvöllum í Bretlandi á undanförnum tveimur árum. Flestar kvennanna hafa fengið að koma inn í landið og fæða börn sín þar þar sem þær eru komnar of langt á meðgöngu til þess að þorandi sé að senda þær til baka með flugi.
Í flestum tilvikum banna flugfélög konum sem eru komnar 36 vikur eða meira að fljúga en samkvæmt fréttinni fá konurnar lækna í heimalöndum sínum til þess að falsa hversu langt þær eru gengnar svo þær geti farið til Bretlands og fætt þar.
Telegraph segir að kostnaður við ferðamenn sem koma til landsins í þeim tilgangi að notfæra sér heilbrigðisþjónustuna nemi um 80 milljónum punda á ári. Fyrir þann pening mætti greiða um tvö þúsund hjúkrunarfræðingum laun. En þeir sem Telegraph ræddi við töldu kostnaðinn jafnvel enn meiri.
Stefnt er að því að gera breytingar á heilbrigðiskerfinu í Bretlandi. Meðal annars verður sjúklingum gert að greiða komugjöld og ný gjöld lögð á útlendinga sem þurfa á heilbrigðisþjónustu að halda.
Telja innflytjendur vera byrði á skattgreiðendum
Að sögn Telegraph er þetta enn eitt dæmið um kostnað sem fylgir innflytjendum og þær byrðar sem leggjast á breska skattgreiðendur. Um áramót fái Búlgarar og Rúmenar að koma til landsins og óttast er, samkvæmt Telegraph að þett þýði að tugir þúsunda þeirra komi til Bretlands til þess að lifa á bótum.
Í könnun sem var gerð fyrir Telegraph kemur fram að sjö af hverjum tíu Bretum vilja að áfram verði hömlur á frjálsu flæði Rúmena og Búlgara inn í landið og ekki skipti máli að með því verði lög Evrópusambandsins brotin. Þetta er hins vegar ólík niðurstaða könnunar sem Guardian vísaði til í gær.
Frétt Telegraph
Hundruð ófrískra kvenna fljúga til Bretlands í þeim eina tilgangi að fæða börn sín þar, samkvæmt frétt Telegraph.
Í fréttinni segir að konurnar nýti sér það að ekki þarf að greiða fyrir barnsfæðingar á ríkisreknum sjúkrahúsum.
Samkvæmt fréttinni hefur útlendingaeftirlitið stöðvað yfir 300 ófrískar konur á flugvöllum í Bretlandi á undanförnum tveimur árum.
Telegraph segir að kostnaður við ferðamenn sem koma til landsins í þeim tilgangi að notfæra sér heilbrigðisþjónustuna nemi um 80 milljónum punda á ári.
Stefnt er að því að gera breytingar á heilbrigðiskerfinu í Bretlandi.
Að sögn Telegraph er þetta enn eitt dæmið um kostnað sem fylgir innflytjendum og þær byrðar sem leggjast á breska skattgreiðendur.